钦定古今图书集成/明伦汇编/官常典/第324卷 > 《为杨执柔让夏官尚书表》唐·李峤
## 钦定古今图书集成/明伦汇编/官常典/第324卷 > 《为杨执柔让夏官尚书表》唐·李峤

臣执柔言，“伏奉恩制，以臣为夏官尚书。光宠载临，震
悸交集。臣某诚惶诚恐，顿首顿首，死罪死罪。”臣学无
所成，志不及远。徒以凭托霄汉，接南阳之近亲；感会
风云，附西京之外戚。遂得叨恩藉幸，服冕乘轩，将燕
雀而同化，共鸾凤而并翼。自升荣轩闼，接武卿士，徒
参河海之象，竟乏涓尘之效。窃位妨贤，自甘屏黜，循
涯揣分，敢希超奖。而圣造不资，天波累洽，仍降非常
之泽，更申逾等之命，岂惟连芳八座，上比七星，抑亦
分职五曹，专司九法。昔虞咨百揆，命喉舌之官；晋简
庶寮，崇元凯之秩。自时厥后，此选尤难。自非宿望通
才，高贤旧德，何以别邦国之大典，膺腹心之重寄？臣
尸忝无成，实彰于既往；朽劣不逮，难“冀于将来。虽输
报有心，而勉励无术。宁敢自安时谤，屡玷国猷。陛下
综理机衡，搜择才俊，而至公之道，未广于翘薪；则哲
之明，近谬于庸菲。恐人物解体，衣冠失望。伏乞暂回
冲鉴，俯绝过恩，更弘尚德之举，不失能官之授，则济
济庶寮，自有悦于多士；区区庸鄙，倘无讥于候人。不
任惭惧之至，谨诣朝堂奉表以闻，谨言。”